L'SNMC és un sistema bàsic d'informació sanitària que forma part de la Xarxa de Vigilància Epidemiològica de Catalunya (XVEC) i que està constituït pel conjunt dels laboratoris de microbiologia dels centres sanitaris hospitalaris i extrahospitalaris, de caràcter públic i privat, de Catalunya.
En aquest sistema es recullen les declaracions periòdiques dels microorganismes causants de malalties infeccioses agudes i les notificacions de resistències antimicrobianes.
Els objectius d'aquest sistema són:
- Vigilar les tendències dels microorganismes i de les resistències antimicrobianes i fer-ne el monitoratge.
- Estudiar els canvis en el patró epidemiològic de malalties infeccioses.
- Proporcionar informació a la XVEC i als programes de vigilància específics de salut pública.
L'any 2015 s'ha elaborat un nou decret que adequa a la normativa europea les malalties que han d'estar subjectes a vigilància.
El Decret 203/2015, de 15 de setembre, pel qual es crea la XVEC i es regula el sistema de notificació de malalties de declaració obligatòria i brots epidèmics, estableix l'SNMC com un dels sistemes de notificació de malalties de declaració obligatòria amb la nova llista de malalties de declaració i els microorganismes objecte d'estudi de la sensibilitat antibiòtica.
Recull dels informes i anàlisis anuals sobre microorganismes declarats i de vigilància epidemiològica de malalties notificades a l'SMNC.
Participació de laboratoris microbiològics i/o serològics
L'SNMC es va posar en funcionament l'any 1993 amb 18 laboratoris hospitalaris distribuïts per Catalunya.
Posteriorment, l'any 1995, el nombre d'hospitals es va ampliar fins a 29.
A partir de l'any 2012, l'SNMC l'integren 50 centres, hospitalaris i extrahospitalaris, majoritàriament públics.
La cobertura del territori es mesura pel nombre de llits hospitalaris d'aguts que componen la Xarxa Hospitalària d'Utilització Pública de Catalunya (XHUP).
Aquests centres han representat el 83% de la totalitat de llits d'aquests hospitals.
Tots els microbiòlegs de laboratoris hospitalaris i extrahospitalaris, públics o privats, han de declarar obligatòriament a l'SNMC tots els microorganismes objecte de declaració.
D'aquesta manera, amb el Drecret 203/2015 l'SNMC va passar de ser un sistema sentinella a un sistema universal.
Les declaracions es fan a través de l'aplicació informàtica "Registre del Sistema de notificació microbiològica (RSNM)", segons s'especifica al Manual de procediment de notificació microbiològica obligatòria.
Microorganismes objectes de declaració
L'SNMC recull informació sobre aquells microorganismes que, per la seva freqüència, gravetat o contagiositat, tenen transcendència per a la salut pública.
Els microorganismes declarats estan distribuïts en les entitats clíniques següents: tuberculosi, infeccions de transmissió sexual, meningoencefalitis, infeccions de les vies respiratòries, enteritis, bacterièmies sense focus, malaltia pneumocòccica invasiva i un grup d'altres malalties infeccioses.
Els microorganismes que es notifiquen a l'SNMC segueixen uns criteris diagnòstics estandarditzats, segons els requeriments del Decret 203/2015, de 15 de setembre.
Aquests criteris han estat elaborats per professionals de la Subdirecció General de Vigilància i Resposta a Emergències de Salut Pública (SGVRESP) i pels microbiòlegs dels laboratoris hospitalaris i extrahospitalaris de Catalunya que formen part de l'SNMC.
Vigilància de les resistències als antimicrobians
La vigilància de les resistències als antimicrobians permet detectar de forma ràpida les soques resistents que són importants per a la salut pública.
El Protocol de vigilància de les resistències antimicrobianes a Catalunya proporciona les bases amb la informació necessària per dur a terme la vigilància de les resistències antimicrobianes de determinats microorganismes de forma homogènia a tots els laboratoris de Catalunya, seguint les directrius internacionals.